​I et nyt tv-eksperiment skal fem mødre instruere deres egen pornofilm, sådan som de synes, en pornofilm bør laves.

Hver dag klikker omkring 115 millioner mennesker ind på pornosiden Pornhub, der blot er en af de mange pornosider, der tilbyder flere millioner pornovideoer.

Videoernes temaer spænder bredt lige fra 'romantik' og 'store bryster' til 'urinsex' og 'voldtægtsporno' (hvor skuespillere foregiver at blive voldtaget, red.).

Herhjemme er det især de unge, der ser porno. Faktisk har 80 procent af alle 15-24-årige set porno. Cirka 60 procent af disse ser det mindst en gang om ugen.

Det viser undersøgelsen 'Projekt Sexus', som er lavet blandt 62.000 danskere.

Fakta om danskernes pornovaner 83 procent af de 15-24-årige danskere har set porno.

59 procent af alle 15-24-årige pornoseere, ser porno mindst en gang om ugen. Til sammenligning ser 35 procent af alle danske pornoseere i alle aldre porno en gang om ugen.

De 15-24-årige mænd, er den gruppe der ser allermest porno i Danmark. 96 procent af dem ser nemlig porno mindst en gang om ugen.

Top tre grunde til at danskerne ser porno er, at de bliver seksuelt ophidsede, er nysgerrige eller ikke har nogen partner for tiden. Kilde: Statens Serum Institut og Det Sundhedsvidenskabelige Fakultet.

Men flere psykologer og sexologer har udtrykt stor bekymring over, at helt unge mennesker har så nem adgang til alle typer af porno.

Det kan give dem et forvrænget billede af både sex og deres egne kroppe.

Mor kastede op, da hun så voldsomt porno

I programmet 'Mor laver porno’ har' TV 2 bedt fem mødre producere en pornofilm til teenagere, som de synes giver et realistisk billede af, hvad sex er.

Mødrene Zøsser Saerens, Charlie Skovgaard, Sanne Gottlieb, Charlotte Højlund og Anna Sofie Larsen har alle teenagebørn og er gået med til at lave et alternativt bud på en pornofilm.

'Stedsøster', 'lesbisk', 'MILF' og 'Anal' er blandt nogle af de mest populære kategorier, når danskerne søger på verdens største pornoside Pornhub.com. Foto: TV 2

Men inden de begyndte projektet, fik de lov at se noget af det meget hårde porno, unge mennesker kan finde på eksempelvis Pornhub med bare to klik.

Nogle af kvinderne havde set pornofilm før, andre havde aldrig set det.

Alligevel blev de alle dybt chokerede, da de så 17 minutter af det mere voldsomme porno, der blandt andet fandtes i kategorierne ”gruppesex”, ”anal” og ”steddatter”.

- Jeg synes, jeg var forberedt på, at vi skulle se noget voldsom porno. Men det her var simpelthen så voldsomt, grænseoverskridende og sygt, siger Zøsser Saerens.

Sofie (tv) har aldrig set porno før, imens Sanne (th) godt kan lide at se porno. Ingen af dem brød sig dog om den hårde porno, de fik vist på skærmen. Foto: TV 2

Ligesom flere af de andre mødre blev hun fysisk dårlig og svimmel, mens hun så det.

Charlie Skovgaard blev så forfærdet, at hun måtte forlade bordet midt i det hele og gå grædende derfra.

- Jeg havde slet ikke fantasi til at forestille mig, hvad vi skulle se. Jeg var simpelthen i tvivl, om jeg skulle kaste op eller tisse i bukserne. Jeg havde bare lyst til at lægge mig i fosterstilling, fortæller Charlie Skovgaard, der havde det dårligt en hel uge efter, at hun havde set filmene.

Charlie Skovgaard måtte forlade stuen og gå ud i køkkenet for at græde. - Jeg har aldrig set noget så frygteligt. Det var overgreb, fortæller hun. Foto: TV 2

Overgreb på kvinder

Mødrene kunne de blandt andet se en video, hvor en kvinde blev bundet fast og spændt ud i arme og ben, mens en række mænd penetrerede hende.

I en anden film blev en pige, der lignende en mindreårig, voldtaget af en ældre mand.

Mødrene ser blandt andet en gruppesexvideo med den verdensberømte pornostjerne Sasha Grey. Den 31-årige skuespiller gik på pension for få år siden og anslås at have tjent omkring 20 millioner kroner på sine film. Foto: TV 2

I endnu en film stak en mand sin penis ned i halsen på en kvinde, mens han holdt hende for næsen, så hun ikke kunne få luft.

Mødrene var både rystede og ulykkelige, over det de så. Og selvom Charlie Skovgaard var den eneste kvinde, der forlod lokalet, var hun ikke den eneste, der blev dårlig.

For Zøsser Saerens kom reaktionen bare lidt senere, og da hun skulle køre hjem i sin bil, gik det galt.

- Jeg kunne mærke, at jeg slet ikke kunne køre. Så jeg drejede ind ved Assistens Kirkegård (i København, red.), hvor jeg begyndte at kaste op. Jeg havde det så dårligt, fortæller hun.

- Det føltes, som om jeg fik nogle små elektriske stød indeni mig, da jeg så de film, fortæller Zøsser Saerens om oplevelsen med at se hård porno. Foto: TV 2

Hun har svært ved at forstå, at nogen kan tænde på en type porno, som hun bedst kan beskrive som et seksuelt overgreb eller en decideret voldtægt.

- Der var ingen lyst eller nydelse, siger hun.

Vi skal tale med unge om porno

De fem mødre var ikke kun chokerede over, hvor brutale pornovideoerne var.

De var også dybt bekymrede over, at helt unge mennesker har så nem adgang til filmene. Unge mennesker, der måske ikke har haft deres seksuelle debut.

De er bekymrede over, om piger tror, at de skal være glatbarberede, have store bryster, have analsex første gang og så videre.

- Og tænk, hvis drenge tror, at de skal have boner på i timevis? siger Charlie Skovgaard.

Journalisten Charlotte Højlund måtte flere gange slå blikket ned i de 17 minutter, mødrene så pornofilm. Hun er mor til syv børn. Foto: TV 2

Den forestilling vil hun og de andre mødre gerne gøre op med.

- Vi taler med unge mennesker om alkohol, prævention og sexsygdomme både hjemme og på skolerne. Men vi skal også tale om porno, for det en del af de unges hverdag, siger Charlie Skovgaard.

Hun fandt efterfølgende ud af, at selv hendes egne teenage-børn havde set hardcore-porno på bagsædet af bussen på vej til skole.

Ingen af mødrene mener, at der er noget galt i porno. Det er derfor, at de vil lave en film, der repræsenterer noget helt andet, end den voldsomme porno de så sammen.

Samtidig ville de ønske, at der kom restriktioner på pornosider som for eksempel Pornhub, så unge under 18 ikke kan se det.

- Jeg synes, man skulle indføre nem-id-login, så man i det mindste er helt sikre på, at unge er fyldt 18 år før de ser den slags, siger Zøsser Saerens.

Mødrene har derfor stillet et borgerforslag om, at der skal være aldersidentifikation, når man logger ind på pornosider.

**

Perspektiv

Nem-id Foto: TV 2 ØSTJYLLAND

Perspektivboks: Aldersidentifikation på pornosider

I England har regeringen besluttet at indføre aldersidentifikation på pornosider, som det første land i verden. Det betyder, at briterne fremover skal logge sig på pornosider via pas, kørekort, ansigtsscanning, sms-bekræftelse eller lignende og bevise, at de er fyldt 18 år.

Lovændringen skulle være indført i 2019, men er dog blevet udskudt af flere omgange. Det har vist sig at være besværligt at indføre, og regeringen frygter for it-sikkerheden, og den persondata pornosider kan få adgang til, når folk skal logge ind.

Den britiske regering hævder dog, at de stadigvæk arbejder på at få aldersidentifikation gennemført, men at de nu ønsker at lade det indgå i en større regulering af net-regler.

***

Du kan se 'Mor laver porno' på TV 2 tirsdag klokken 20.50 eller TV 2 PLAY.